ญี่ปุ่นเผยการผลิตรถยนต์เดือนก.พ.ร่วงติดต่อกันเป็นเดือนที่ 8
ญี่ปุ่นเผยการผลิตรถยนต์เดือนก.พ.ร่วงติดต่อกันเป็นเดือนที่ 8
31 มี.ค. 2558

สมาคมผู้ผลิตรถยนต์ญี่ปุ่น เปิดเผยว่า ปริมาณการผลิตรถยนต์ของญี่ปุ่นในเดือนก.พ.ร่วงลง 5.3% จากปีก่อน สู่ระดับ 817,390 คัน ซึ่งเป็นการลดลงติดต่อกันเป็นเดือนที่ 8 เนื่องจากการปรับขึ้นภาษีบริโภคในปีที่แล้วเป็นเหตุให้ความต้องการหดตัวลง
รายงานระบุว่า ปริมาณการผลิตรถยนต์โดยสารส่วนบุคคลปรับตัวลง 6.7% สู่ระดับ 692,071 คัน ซึ่งลดลงติดต่อกันเป็นสัปดาห์ที่ 8 ขณะที่ตัวเลขการผลิตรถบัสลดลงติดต่อกันเป็นเดือนที่ 2 โดยลดลง 4.3% สู่ระดับ 11,512 คัน อย่างไรก็ดี ยอดการผลิตรถบรรทุกปรับตัวขึ้น 3.4% แตะที่ 113,807 คัน นับเป็นการเพิ่มขึ้นครั้งแรกในรอบ 4 เดือน
ส่วนความต้องการภายในประเทศร่วงลง 14.7% สู่ระดับ 482,103 คัน โดยความต้องการรถยนต์ในญี่ปุ่นยังคงได้รับผลกระทบจากการขึ้นภาษีการบริโภค 3% สู่ระดับ 8% ตั้งแต่วันที่ 1 เม.ย. 2557 ซึ่งเป็นเหตุให้ผู้ผลิตรถยนต์ชะลอการเพิ่มการผลิต
สำหรับการส่งออกรถยนต์นั้นปรับตัวลง 0.3% สู่ระดับ 365,855 คัน ซึ่งเป็นการลดลงครั้งแรกในรอบ 3 เดือน สวนทางกับเดือนก่อนๆที่มีปริมาณการส่งออกรถยนต์ของญี่ปุ่นโดยรวมเพิ่มขึ้น จากอานิสงค์การอ่อนค่าของเงินเยนและการฟื้นตัวของเศรษฐกิจสหรัฐ